**Kandis for livet**

Tema: Identitet, sorgterapi, dokumentar, fankultur
Fag: Dansk A
Målgruppe: Gym og VUC

**Dokumentar** fra 2021, instrueret af Jesper Dalgaard, udsendt på DR 5/2 2022, 94 minutter.



Brug dokumentaren som værklæsning med fokus på personkarakteristik og dokumentargenren. Eleverne arbejder i matrixgrupper, og senere diskuterer de, i hvor høj grad man må iscenesætte en virkelighed for at få en pointe frem. Forløbet varer tre timer og kan afsluttes med en skriftlig opgave.

**Faglig relevans**

Eleverne arbejder med analyse, fortolkning/vurdering af sagprosa plus værklæsning af et medieværk.

 **Ideer til undervisningen**

**Lærerens forberedelser:**

* Lån dokumentaren til eleverne – se her, hvordan du gør: <https://www.youtube.com/watch?v=rwHNmOET4iQ&list=PLg-6DnngSFezWC8BzKJHZ_gM5u7hD2Xsi&index=6>
* Forbered matrixgrupper
* Hent denne artikel på infomedia: ”Virkelighedskunst” af Anna Raaby Ravn, Weekendavisen 25/2 2022, som har følgende manchettekst: ”Dansk dokumentarisme kritiseres for at være *for* iscenesættende og kunstnerisk, mens resten af verden hylder filmene for at være netop dét. ”

**Første time**

Indled med at repetere fakta- og fiktionskoder, så at eleverne gennem hele udsendelsen er opmærksomme på, hvilken grad af virkelighedsbearbejdning, der er sket. (Brug evt. en opstilling om fakta- og fiktionskoder i dokumentarfilm fra [dansksiderne.dk.](https://dansksiderne.dk/index.php?id=3469) ) Eleverne skal især lægge mærke til filmiske virkemidler, der understøtter vores opfattelse af personer og hændelser. Hvordan bliver fankulturen fremstillet - bliver vi seere opfordret til at være solidariske eller lægge afstand: Hvilket indtryk får vi af de forskellige fans og af deres måder at dyrke Kandis på?

Fordel eleverne i 7 grupper, der hver især følger én person. Giv eleverne linket til arbejdsark (der er udarbejdet af Elisa Stubgaard Franck), og giv dem lidt tid til at sætte sig ind i spørgsmålene.

<https://docs.google.com/document/d/1Ieym20UnWG_IyNvE_Z_rAbNqP3QZ2cwY/edit>

Gør eleverne opmærksomme på, at de som afslutning skal aflevere en samlet personkarakteristik af ”deres” person/-er. Begynd at se dokumentaren. 10 minutter inden timen er slut, kan læreren stoppe filmen og høre elevernes umiddelbare indtryk. Hvor ser de ligheder og forskelle mellem denne dokumentar og reality-tv (med meget styret iscenesættelse)?

Lektie er at se ”Kandis for livet” færdig hjemme. (Se her, hvordan du låner en tv-udsendelse til elever: <https://www.youtube.com/watch?v=rwHNmOET4iQ&list=PLg-6DnngSFezWC8BzKJHZ_gM5u7hD2Xsi&index=6>). Læreren kan gøre opmærksom på, at læreren kan se, om udsendelsen er blevet afspillet.

**Anden time**

Man lader eleverne arbejde i matrixgrupper, hvor de først sætter sig i 7 grupper, der hver især arbejder med deres person. Dernæst danner man 7 nye grupper, hvor alle skal fremlægge resultatet af deres undersøgelser.

Lektie til næste time er at læse ”Virkelighedskunst” af Anna Raaby Ravn, Weekendavisen 25/2 2022, og de skal forberede sig på at diskutere, om en instruktør må ændre på omstændighederne for at vise en virkelighed eller en pointe tydeligere?

**Tredje time**

Målet er, at eleverne forstår, at al gengivet virkelighed er en fortolkning – ligesom valget af en fortæller bestemmer de sider af historien, vi læser/ser. Lad eleverne to og to diskutere spørgsmålet om, hvor sand en dokumentar bør være: Er der en grænse for iscenesættelse? Læreren bestemmer, at den ene elev skal argumentere for kunstnerisk fortolkning, mens den anden skal argumentere for instruktøren som ”fluen på væggen”. Efter 5 minutter lader læreren eleverne bytte holdninger og argumentere på ny. Derefter samler læreren op på diskussionen.

Lad eleverne kommentere på dette citat af instruktøren Jesper Dalgaard: *”Det her er overhovedet ikke en film om Kandis. Den handler om idoldyrkelse, den handler om smerten bag smilet. Den handler om kollektiv sorgterapi”.*

Som det næste analyserer eleverne filmplakaten og relaterer den til dokumentaren: Hvilket indtryk får vi af forsangeren Johnny Hansen i de to medier?

Læreren kan afslutningsvis vælge at introducere eleverne for en skriftlig opgave, som kunne formuleres således: ”Giv en samlet beskrivelse af ”din” person, hvor du leder ind i emnet ved at introducere dokumentaren og afslutter med en kort diskussion af, i hvor høj grad ”din” person er blevet behandlet solidarisk og i øjenhøjde.”